Der skal være lovkrav om sikkerhed, når kommuner bygger boliger helt ned til vandet. Sådan lyder det fra Anette Ibæk Birkegaard, der er moster til Oliver Ibæk Lund, der døde den 4. februar i år. Han druknede i havnen i Aalborg, efter at være faldet i vandet på vej hjem fra en bytur. - Jeg ønsker, at der som minimum bliver lavet en lovgivning om, at når man påtænker at bygge boliger ved havneområder, skal der også være nogle regler for sikkerhed. For som det er nu, er der ingen regler overhovedet, siger hun til TV2 ØSTJYLLAND. Bolig- og Planstyrelsen oplyser til TV2 ØSTJYLLAND, at der hverken i byggelovgivningen eller planlovgivningen er regler, der retter sig mod sikkerheden i forhold til byggerier tæt på vand. Vil have mere afskærmning Anette Ibæk Birkegaard fortæller, at Oliver Ibæk Lunds død stadig fylder meget for familien. - Vi er selvfølgelig alle sammen fuldstændig ulykkelige og især hans forældre og bror, som nu mangler Oliver hver dag. Det er selvfølgelig noget, der påvirker os alle sammen dagligt, siger hun. Derfor vil hun nu være med til at sætte mere fokus på sikkerheden ved havnene, hvor flere kommuner i disse år bygger tættere på vandet. - Jeg har aldrig tænkt over det, før vi mistede Oliver. Men nu tænker jeg over det, hver eneste gang, vi er ude, siger Anette Ibæk Birkegaard og fortsætter: - Når man vælger at bygge boliger, og når man vælger at lægge rekreative områder tæt på havnen, har dem, der bygger, et ansvar for at sikre, at der ikke sker ulykker. Hun mener ikke, at kommunerne i øjeblikket gør nok, og derfor ønsker hun lovgivning på området, så der sættes en standard for, hvordan sikkerheden skal være. - Hvis ikke kommunerne er opmærksomme på, at der skal tænkes sikkerhed ind i det – og det er de åbenbart ikke – så bliver det ikke gjort. Oliver er fortsat ikke fundet Hun mener, at man skal fokusere på sikkerhedsforanstaltninger, der gør, at folk ikke falder i vandet til at starte med. - Ganske enkelt noget afskærmning på en eller anden måde. Det er rigtig fint, at der er stiger, og der er varmsøgende kameraer. Men problemet er, at man ikke skal ligge ret lang tid i vandet, inden det er for sent, siger hun. Eftersøgningen af Oliver Ibæk Lund stod på i dagevis, indtil Nordjyllands Politi på baggrund af overvågningsvideo kunne konstatere, at den 21-årige var faldet i Limfjorden. Og selvom den unge mand fortsat er forsvundet, betragter politiet ham derfor som omkommet.

Referat:
Anette Ibæk Birkegaard mistede sin nevø i en drukneulykke i februar. Hun mener, at der skal laves lovgivning om sikkerhed, så det ikke længere skal være op til den enkelte kommune.